O plan de treballo d'a obra yera d'una gran semplicidat cheometrica: Eudes de Metz decidió de conservar o recorrito d'as antigas carreras romanas d'o lugar, en inscribindo o palacio en un quadrato de 360 pietz carolinchios ta cada canto, ye decir, 120 metros. Iste quadrato delimitaba asinas una superficie total de 20 hectarias, que yera dividita en quatre por un eixe norte-sur (corresponent a una galería de mampostería) y un eixe este-ueste (corresponent a una antiga carrera prencipal romana, o decumán). En a zona norte d'o quadrato bi heba a sala de l'Asambleya, a o sud a capiella palatina. L'arquitecto debuxó un trianglo ta l'este ta unir as termas con o complexo palatín. Os dos edificios más conoixitos son a sala d'as asambleyas (hue desapareixita) y a capiella palatina, que actualment fa parte d'a Seu d'a ciudat. A resta d'os edificios ye encara hue poco conoixita: a sobén construitos en colombage (u entramato), en fusta y en ladriello, han desapareixito dende ixas envueltas. En zaguer lugar, todo o complexo palatín yera encerclato por una muralla.